Anne-Karine Strøm

**Anne-Karine Strøm** (), er ei norsk songarinne frå Bøler i Oslo, særleg kjend gjennom fleire bidrag i Melodi Grand Prix.

## Biografi

Anne-Karine Strøm vart oppdaga som songarinne som barn då ho vann ei songtevling på ungdomsrestauranten *Rondo* i Oslo 1963. Sigeren førte til at ho fekk spela inn singelplate, delta i fjernsynsprogram og opptre på Folkparkshow i Sverige. Anne-Karine Strøm meistra også å syngja på italiensk, og det kom ei rekkje singelplater med henne utover sekstitalet.

I ungdomsåra var ho med i gruppene Beefeaters og Finn Eriksens orkester, samtidig som ho tok til å satsa på solokarriere. I 1971 gav ho ut debutplata *Drømmebilder* på Polydor. Dette vart den fyrste av i alt seks soloplater av henne i løpet av sytti- og åttitalet.

### Melodi Grand Prix

Anne-Karine Strøm var ein aktiv deltakar i Melodi Grand Prix i 1970-åra. Første gongen ho deltok var i 1971 med solosongen «Hør litt på meg», som enda på tiandeplass. Året etter forsøkte ho på nytt, denne gongen saman med Ellen Nikolaysen med songen «Håp». Songen vart nummer 4 av 5.

I Melodi Grand Prix 1973 deltok Anne-Karine Strøm i Arne Bendiksen si gruppe Bendik Singers, der ho song «Å, for et spill» med Ellen Nikolaysen med Bjørn Kruse og Philip Kruse. Gruppa vann den norske finalen, og deltok i Eurovision Song Contest 1973 i Luxembourg. Her framførte dei songen på engelsk, «It's Just a Game», med innslag av mange europeiske språk. Av 17 bidrag enda Noreg på sjuandeplass.

Anne-Karine Strøm vann Melodi Grand Prix 1974 med solosongen «Hvor er du?». Til den internasjonale finalen i Storbritannia vart songen omsett til engelsk, og fekk tittelen «The First Day of Love». Anne-Karine Strøm framførte songen med Bendik Singers som bakgrunnssongarar, og enda på delt sisteplass.

I Melodi Grand Prix 1975 deltok Strøm med songen «1+1=2», som enda på fjerdeplass. Under Melodi Grand Prix 1976 deltok ho for foreløpig siste gong i tevlinga, denne gongen med songen «Mata Hari». Anne-Karine Strøm framførte songen i sølvbukse, og ho vann framfor Jahn Teigen som framførte «Voodoo» i skjelettkostyme saman med Inger-Lise Rypdal. I den internasjonale finalen i Haag, enda «Mata Hari» på 17. plass av 18 songar.

### Annan karriere

Anne-Karine Strøm heldt fram som soloartist òg etter Melodi Grand Prix-perioden. Ho gav ut sitt tredje soloalbum i 1978, og på slutten av 1970-talet deltok ho også i musikalske kabaretar saman med Ole Paus og Øystein Sunde. I tillegg har ho delteke på musikkalbum av andre artistar, m.a. Rolv Wesenlund og Harald Heide-Steen jr.

På 1980-talet gav ho fyrst ut det pop-prega albumet *Casablancas døtre* i 1982, der Marie Bergman var produsent. I 1986 gav ho ut *Landet utenfor*. På dette albumet er halvparten av tekstane hennar eigne, og halvparten er skrivne av Jesper Halle og Nils Fredrik Dahl. Etter dette har ikkje Anne-Karine Strøm produsert meir som artist. Ho gjorde også ein kort karriere som skodespelar, der ho spela biroller i tre filmar.

Anne-Karine Strøm har utdanna seg innan musikkvitskap ved Universitetet i Oslo, og har jobba som journalist sidan 1990. Ho er i dag m.a. involvert i prosjektet Skald.

### Personleg liv

Anne-Karine Strøm var gift med Ole Paus på 1970-talet. Ho er mor til Marcus Paus (f. 1979), som i dag er komponist.

## Verkliste

### Soloalbum

* 1971: *Drømmebilder* (Polydor)
* 1975: *Anne-Karine* (Triola)
* 1978: *Album* (Zarepta)
* 1982: *Casablancas døtre* (EMI)
* 1986: *Landet utenfor* (EMI)

### Andre album

* 1972: *Vi vil leve* (med Finn Eriksens orkester)
* 1974: *Bendik Singers* (med Bendik Singers)

### Bidrag i Melodi Grand Prix

* 1971: «Hør litt på meg»
* 1972: «Håp» (med Ellen Nikolaysen)
* 1973: «Å, for et spill» (med Bendik Singers)
* 1974: «Hvor er du?»
* 1975: «1+1=2»
* 1976: «Mata Hari»

## Kjelder

* Biografi frå Mic.no, henta frå Norsk pop- og rockleksikon, Vega Forlag, 2005
* *Diskografien er henta frå bokmålswikipedia om Anne-Karine Strøm, 11. januar 2012.*

## Fotnote